ออกหุ้นกู้ถูกกว่ากู้แบงก์20ล.
สมาคมตลาดตราสารหนี้โชว์ต้นทุนออกหุ้นกู้ถูกกว่ากู้ธนาคาร วงเงิน 1,000 ล้าน ช่วยประหยัดต้นทุน 20 ล้าน
21 ส.ค. 2554

สมาคมตลาดตราสารหนี้โชว์ต้นทุนออกหุ้นกู้ถูกกว่ากู้ธนาคาร วงเงิน 1,000 ล้าน ช่วยประหยัดต้นทุน 20 ล้าน
นายชาญศักดิ์ ไชยพภูมิสกุล ฝ่ายขึ้นทะเบียนตราสารหนี้ สมาคมตลาดตราสารหนี้ (ThaiBMA) เปิดเผยว่า ทิศทางดอกเบี้ยขาขึ้นในขณะนี้ สำหรับบริษัทเอกชนขนาดเล็กที่มีความน่าเชื่อถือดี การระดมทุนด้วยการออกหุ้นกู้จะมีต้นทุนที่ต่ำกว่าการกู้เงินจากธนาคารพาณิชย์ 
ทั้งนี้ ในกรณีบริษัทที่ต้องการระดมทุนมูลค่า 1,000 ล้านบาท นาน 3 ปี คาดว่าต้นทุนในการออกหุ้นกู้จะถูกกว่ากู้ยืมเงินประมาณ 20 ล้านบาท หากบริษัทมีระดับความน่าเชื่อถืออยู่ที่ A จะมีต้นทุนในการออกหุ้นกู้ในปีแรกประมาณ 4.35% แบ่งเป็นดอกเบี้ย 4.13% และต้นทุนแรกเริ่ม 0.22% ส่วนปีถัดไปจะมีค่าใช้จ่ายต่อเนื่อง 0.007% รวมแล้วจะมีต้นทุนประมาณ 4.23% ต่อปี เมื่อเทียบกับการกู้เงินจากธนาคารพาณิชย์ แม้จะได้เงื่อนไขที่ดี เช่น ดอกเบี้ยเอ็มแอลอาร์ในอัตรา 7.4% ลบ 2-3% การออกหุ้นกู้ก็จะมีต้นทุนต่ำกว่าประมาณ 0.67% หรือจะช่วยประหยัดดอกเบี้ยจ่ายประมาณ 6.7 ล้านบาทต่อปี หรือตลอด 3 ปี ประหยัดดอกเบี้ยจ่ายประมาณ 20 ล้านบาท 
ศูนย์วิจัยกสิกรไทย ระบุว่า แนวโน้มการออกหุ้นกู้ในช่วงที่เหลือของปีนี้จะใกล้เคียงกับช่วง 7 เดือนแรก คาดว่าเอกชนจะเสนอขายหุ้นกู้อีกประมาณ 1.2-1.3 แสนล้านบาท ส่วนใหญ่เป็นกลุ่มที่เกี่ยวเนื่องกับโครงสร้างพื้นฐาน หรือบริษัทในธุรกิจพลังงานและปิโตรเคมี รวมถึงรับเหมาก่อสร้าง